Document ID: 32006D0776

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Νοεμβρίου 2006
σχετικά με τα προς χρέωση ποσά για τις πλεονάζουσες ποσότητες ζάχαρης που δεν απομακρύνθηκαν από την αγορά
[κοινοποιηθείσα υπό τον αριθμό Ε(2006) 5370]
(Τα κείμενα στην εσθονική, την ελληνική, τη λεττονική, τη μαλτεζική και τη σλοβακική γλώσσα είναι τα μόνα αυθεντικά)
(2006/776/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας και ιδίως το άρθρο 41,
τον κανονισμό (ΕΚ) αριθ. 60/2004 της Επιτροπής, της 14ης Ιανουαρίου 2004, για τη θέσπιση μεταβατικών μέτρων στον τομέα της ζάχαρης λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (1) και ιδίως το άρθρο 7 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 832/2005 της Επιτροπής, της 31ης Μαΐου 2005, για τον καθορισμό της πλεονάζουσας ποσότητας ζάχαρης, ισογλυκόζης και φρουκτόζης για την Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία (2) καθορίζει τις ποσότητες ζάχαρης που υπερβαίνουν την ποσότητα η οποία εθεωρείτο κανονικό απόθεμα μεταφοράς την 1η Μαΐου 2004 και οι οποίες πρέπει να απομακρυνθούν από την κοινοτική αγορά.
(2)
Το άρθρο 6 παράγραφος 2 του κανονισμού (ΕΚ) αριθ. 60/2004 καθορίζει ως προθεσμία για την απομάκρυνση των πλεοναζουσών ποσοτήτων την 30ή Νοεμβρίου 2005. Το άρθρο 7 παράγραφος 1 του εν λόγω κανονισμού προβλέπει ότι τα κράτη μέλη τα οποία αφορά το μέτρο αυτό παρέχουν στοιχεία που αποδεικνύουν ότι η πλεονάζουσα ποσότητα απομακρύνθηκε το αργότερο την 31η Μαρτίου 2006.
(3)
Εντός της προθεσμίας της 31ης Μαρτίου 2006, η Κύπρος παρέσχε στοιχεία που αποδεικνύουν την απομάκρυνση 190 τόνων ζάχαρης, η Λεττονία παρέσχε στοιχεία που αποδεικνύουν την απομάκρυνση 1 743 τόνων ζάχαρης και η Σλοβακία παρέσχε στοιχεία που αποδεικνύουν την απομάκρυνση 1 797 τόνων ζάχαρης. Ως εκ τούτου, πρέπει να μειωθούν οι αντίστοιχες πλεονάζουσες ποσότητες των εν λόγω κρατών μελών.
(4)
Όσον αφορά τις ποσότητες για τις οποίες δεν έχουν παρασχεθεί στοιχεία που να αποδεικνύουν την απομάκρυνσή τους, τα οικεία κράτη μέλη πρέπει να χρεωθούν, σύμφωνα με το άρθρο 7 παράγραφος 2 του κανονισμού (ΕΚ) αριθ. 60/2004, με ποσό ίσο με την ποσότητα που δεν απομακρύνθηκε, πολλαπλασιαζόμενο με την υψηλότερη επιστροφή κατά την εξαγωγή που επιβάλλεται στη λευκή ζάχαρη που υπάγεται στον κωδικό ΣΟ 1701 99 10 κατά τη διάρκεια της περιόδου από την 1η Μαΐου 2004 έως τις 30 Νοεμβρίου 2005. Κατά τη διάρκεια της περιόδου αυτής, η υψηλότερη επιστροφή κατά την εξαγωγή ανήλθε σε 499,5 ευρώ/τόνο, όπως καθορίζει ο κανονισμός (ΕΚ) αριθ. 1038/2004 της Επιτροπής, της 27ης Μαΐου 2004, για καθορισμό του μέγιστου ποσού της επιστροφής κατά την εξαγωγή της λευκής ζάχαρης προς ορισμένες τρίτες χώρες για την 28η τμηματική δημοπρασία που πραγματοποιείται στο πλαίσιο της διαρκούς δημοπρασίας του κανονισμού (ΕΚ) αριθ. 1290/2003 (3).
(5)
Το άρθρο 2 παράγραφος 1 στοιχείο α) της απόφασης 2000/597/ΕΚ, Ευρατόμ του Συμβουλίου της 29ης Σεπτεμβρίου 2000 για το σύστημα των ιδίων πόρων των Ευρωπαϊκών Κοινοτήτων (4) ορίζει ότι οι εισφορές και τα λοιπά τέλη που έχουν θεσπιστεί στο πλαίσιο της κοινής οργάνωσης των αγορών ζάχαρης συνιστούν ιδίους πόρους. Είναι λοιπόν αναγκαίο να προβλεφθεί η ημερομηνία βεβαίωσης των εν λόγω ποσών κατά την έννοια του άρθρου 2 παράγραφος 2 και του άρθρου 6 παράγραφος 3 στοιχείο α) του κανονισμού (ΕΚ, Ευρατόμ) αριθ. 1150/2000 του Συμβουλίου της 22ας Μαΐου 2000, για την εφαρμογή της απόφασης 2000/597/ΕΚ, Ευρατόμ για το σύστημα των ιδίων πόρων των Ευρωπαϊκών Κοινοτήτων (5). Δεδομένου ότι, σύμφωνα με το άρθρο 7 παράγραφος 2 του κανονισμού (ΕΚ) αριθ. 60/2004, τα οικεία κράτη μέλη πραγματοποιούν τις πληρωμές σε τέσσερα στάδια, πρέπει να καθοριστούν τέσσερεις διαφορετικές ημερομηνίες βεβαίωσης.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης ζάχαρης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με το άρθρο 7 παράγραφος 2 του κανονισμού (ΕΚ) αριθ. 60/2004, χρεώνονται τα ακόλουθα ποσά ανά κράτος μέλος για τις πλεονάζουσες ποσότητες ζάχαρης που καθορίζονται στον κανονισμό (ΕΚ) αριθ. 832/2005 για τις οποίες δεν έχουν παρασχεθεί, μέχρι τις 31 Μαρτίου 2006, τα απαιτούμενα αποδεικτικά στοιχεία σχετικά με την απομάκρυνσή τους από την αγορά:
-
Εσθονία: 45 686 268 EUR,
-
Κύπρος: 19 991 489 EUR,
-
Λεττονία: 4 418 577 EUR,
-
Μάλτα: 1 224 774 EUR,
-
Σλοβακία: 4 209 786 EUR.
Άρθρο 2
Για τους σκοπούς του άρθρου 2 παράγραφος 2 και του άρθρου 6 παράγραφος 3 στοιχείο α) του κανονισμού (ΕΚ, Ευρατόμ) αριθ. 1150/2000, η ημερομηνία βεβαίωσης της απαίτησης των Κοινοτήτων είναι:
α)
όσον αφορά το προς απόδοση ποσό στον προϋπολογισμό της Κοινότητας έως τις 31 Δεκεμβρίου 2006, η ημερομηνία κοινοποίησης της παρούσας απόφασης στα οικεία κράτη μέλη·
β)
όσον αφορά τα προς απόδοση ποσά στον προϋπολογισμό της Κοινότητας έως τις 31 Δεκεμβρίου των ετών 2007, 2008 και 2009, η 15η Οκτωβρίου του αντίστοιχου έτους.
Άρθρο 3
Η παρούσα απόφαση απευθύνεται στη Δημοκρατία της Εσθονίας, στην Κυπριακή Δημοκρατία, στη Δημοκρατία της Λεττονίας, στη Δημοκρατία της Μάλτας και στη Σλοβακική Δημοκρατία.
Βρυξέλλες, 13 Νοεμβρίου 2006.

Labels: 17
7
6
18
15